Candhi Kidal bisa diarani candhi pamujan kang tuwa dhéwé ing Jawa Wétan, amarga ing pamaréntahan Airlangga (11-12 M) yaiku saka Karajan Kahuripan lan ratu-ratu Karajan Kadhiri (12-13 M) namung ninggal Candhi Belahan lan Candhi Jalatunda minangka petirtaan utawa padusan. Candhi Kidal diyasa taun 1248 M, sawisé upacara ngubur "Cradha" kanggo Raja Anusapati minangka ratu Karajan Singosari. Ancas saka pangyasa candhi iki yaiku kanggo ndharmakaké Raja Anusapati, supaya bisa olèh kamulyan minangka Syiwa Mahadewa. Amarga diyasa nalika jaman "transisi" saka jaman emas pamaréntahan kraton-kraton Jawa Tengah tumuju kraton-kraton Jawa Wétan, ing Candhi Kidal tinemu corak yasan kang ngatonaké gabungan antarané corak candhi Jawa Tengah lan candhi Jawa Wétan. Sabagéyan nimpuna ngarani Candhi Kidal dadi "prototipe" saka candhi ing laladan Jawa Wetanan.